CELEX: 32020D1178
Language: sk
Date: 2020-07-27 00:00:00
Title: Rozhodnutie Komisie (EÚ) 2020/1178 z 27. júla 2020, o vnútroštátnych ustanoveniach týkajúcich sa obsahu kadmia v hnojivách oznámených Dánskym kráľovstvom podľa článku 114 ods. 4 Zmluvy o fungovaní Európskej únie [oznámené pod číslom C(2020) 4988] (Iba dánske znenie je autentické)

10.8.2020   
               
               
                  SK
               
               
                  Úradný vestník Európskej únie
               
               
                  L 259/14
               
            
         ROZHODNUTIE KOMISIE (EÚ) 2020/1178
         z 27. júla 2020,
         o vnútroštátnych ustanoveniach týkajúcich sa obsahu kadmia v hnojivách oznámených Dánskym kráľovstvom podľa článku 114 ods. 4 Zmluvy o fungovaní Európskej únie
         
            
               [oznámené pod číslom C(2020) 4988]
            
         
         (Iba dánske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 114 ods. 6,
         keďže:
         1.   SKUTKOVÝ STAV A KONANIE
         
         
                     (1)
                  
                  
                     Dánske kráľovstvo 27. januára 2020 oznámilo Komisii na základe článku 114 ods. 4 Zmluvy o fungovaní Európskej únie (ďalej len „ZFEÚ“) svoj úmysel zachovať vnútroštátne ustanovenia o obsahu kadmia v hnojivách, odchyľujúc sa tak od nariadenia Európskeho parlamentu a Rady (EÚ) 2019/1009 (1).
                  
               1.1.   Právne predpisy Únie
         
         1.1.1.   Článok 114 ods. 4 a 6 ZFEÚ
         
         
                     (2)
                  
                  
                     V článku 114 ods. 4 a 6 ZFEÚ sa stanovuje:
                     
                        „4.   Ak po prijatí harmonizačného opatrenia Európskym parlamentom a Radou, Radou alebo Komisiou členský štát, z dôležitých dôvodov uvedených v článku 36 alebo týkajúcich sa ochrany životného alebo pracovného prostredia, považuje za nevyhnutné zachovať vnútroštátne ustanovenia, upovedomí o nich Komisiu a uvedie dôvody ich zachovania.
                        […]
                     
                     
                        6.   Komisia do šiestich mesiacov po oznámení uvedenom v odsekoch 4 […] dané vnútroštátne ustanovenia schváli alebo zamietne na základe overenia, že neslúžia svojvoľnej diskriminácii alebo skrytému obmedzovaniu obchodu medzi členskými štátmi, a nebránia fungovaniu vnútorného trhu.
                        Ak Komisia v tejto lehote nerozhodne, vnútroštátne ustanovenia uvedené v odsekoch 4 […] sa považujú za schválené.“
                     
                  
               1.2.   Harmonizačné pravidlá v oblasti produktov na hnojenie
         
         1.2.1.   Nariadenie (ES) č. 2003/2003
         
         
                     (3)
                  
                  
                     Nariadenie Európskeho parlamentu a Rady (ES) č. 2003/2003 (2) platí pre produkty, ktoré sú umiestňované na trhu ako hnojivá označené ako „hnojivá ES“. Hnojivo, ktoré patrí k typom hnojív uvedených v prílohe I k nariadeniu (ES) č. 2003/2003 a ktoré spĺňa podmienky stanovené v uvedenom nariadení, možno označiť ako „hnojivo ES“ a je možný jeho voľný pohyb na vnútornom trhu.
                  
               
                     (4)
                  
                  
                     V prílohe I k nariadeniu (ES) č. 2003/2003 sa stanovuje úplný zoznam typov hnojív, na ktoré sa vzťahujú harmonizačné pravidlá. Pre každý typ hnojiva sa stanovujú osobitné požiadavky týkajúce sa napríklad obsahu živín, rozpustnosti živín alebo metód spracovania.
                  
               
                     (5)
                  
                  
                     Nariadenie (ES) č. 2003/2003 sa uplatňuje najmä na anorganické hnojivá. Niektoré typy hnojív, na ktoré sa vzťahuje, majú obsah fosforu 5 hm. % ekvivalentu oxidu fosforečného (P2O5) alebo vyšší.
                  
               
                     (6)
                  
                  
                     V článku 5 nariadenia (ES) č. 2003/2003 sa stanovuje zásada voľného obehu hnojív ES na vnútornom trhu, pričom sa v ňom uvádza, že členské štáty nesmú na základe zloženia, identifikácie, označenia alebo balenia a iných ustanovení uvedených v danom nariadení zakázať a obmedziť umiestnenie hnojív označených ako „hnojivo ES“, ktoré spĺňajú ustanovenia daného nariadenia, na trh, ani takémuto umiestneniu brániť.
                  
               
                     (7)
                  
                  
                     Nariadením (ES) č. 2003/2003 sa nestanovujú limitné hodnoty pre kontaminanty v hnojivách ES. Hnojivá ES s obsahom fosforu aspoň 5 % P2O5 sa preto, až na niekoľko výnimiek založených na rozhodnutiach Komisie pri uplatňovaní príslušných ustanovení ZFEÚ (3), voľne pohybujú na vnútornom trhu bez ohľadu na ich obsah kadmia.
                  
               
                     (8)
                  
                  
                     Úmysel Komisie riešiť otázku neúmyselného znečistenia minerálnych hnojív kadmiom bol však oznámený už v odôvodnení 15 nariadenia (ES) č. 2003/2003. Podľa neho „Hnojivá môžu byť znečistené látkami, ktoré môžu potenciálne predstavovať riziko pre zdravie ľudí a zvierat a pre životné prostredie. V nadväznosti na stanovisko Vedeckého výboru pre toxicitu, ekotoxicitu a životné prostredie (SCTEE) má Komisia v úmysle riešiť otázku neúmyselného znečistenia minerálnych hnojív kadmiom a tam, kde to bude primerané, navrhne nariadenie, ktoré má v úmysle predložiť Európskemu parlamentu a Rade. Ak je to primerané, vykoná sa podobná revízia v prípade iných znečisťujúcich látok“.
                  
               1.2.2.   Nariadenie (EÚ) 2019/1009
         
         
                     (9)
                  
                  
                     Nariadením (EÚ) 2019/1009 sa stanovujú harmonizačné pravidlá pre „EÚ produkty na hnojenie“. Zároveň sa ním s účinnosťou od 16. júla 2022 ruší nariadenie (ES) č. 2003/2003.
                  
               
                     (10)
                  
                  
                     EÚ produkty na hnojenie sú produkty na hnojenie, ktoré sú sprístupňované na vnútornom trhu s označením CE. EÚ produkt na hnojenie musí spĺňať požiadavky stanovené v nariadení (EÚ) 2019/1009 pre príslušnú kategóriu produktov podľa účinku (ďalej len „PFC“) a kategóriu alebo kategórie komponentných materiálov a musí byť označený v súlade s požiadavkami na označovanie stanovenými v uvedenom nariadení. Existuje sedem PFC pre EÚ produkty na hnojenie, z ktorých jedna sa týka hnojív.
                  
               
                     (11)
                  
                  
                     V nariadení (EÚ) 2019/1009 sú anorganické hnojivá upravené všeobecnejšie než v prílohe I k nariadeniu (ES) č. 2003/2003, pričom sa v ňom stanovuje niekoľko všeobecných požiadaviek týkajúcich sa ich kvality a bezpečnosti. Nariadenie (EÚ) 2019/1009 sa okrem toho uplatňuje na organické a organicko-minerálne hnojivá, ktoré nespadajú do vecnej pôsobnosti nariadenia (ES) č. 2003/2003.
                  
               
                     (12)
                  
                  
                     Nariadením (EÚ) 2019/1009 sa podľa bodu 3 písm. a) podbodu ii) v PFC 1(B) a bodu 2 písm. a) podbodu ii) v PFC 1(C)(I) prílohy I k uvedenému nariadeniu na úrovni Únie zavádza pojem „fosforečné hnojivá“ pre organicko-minerálne hnojivá alebo anorganické hnojivá s obsahom makroživiny, ktorých obsah fosforu je aspoň 5 hm. % ekvivalentu P2O5.
                  
               
                     (13)
                  
                  
                     V nariadení sa po prvýkrát na úrovni Únie stanovujú limitné hodnoty kontaminantov v EÚ produktoch na hnojenie. Limitná hodnota kadmia pre fosforečné hnojivá je 60 mg/kg P2O5. V prípade iných hnojív sa uplatňujú iné limitné hodnoty, ktoré sa nevyjadrujú ako mg/kg P2O5, ale ako mg/kg sušiny z celého produktu vrátane všetkých jeho zložiek.
                  
               
                     (14)
                  
                  
                     Zásada voľného pohybu je zakotvená v článku 3 ods. 1 nariadenia (EÚ) 2019/1009, podľa ktorého členské štáty nesmú z dôvodov týkajúcich sa zloženia, označenia alebo iných aspektov upravených uvedeným nariadením brániť tomu, aby sa EÚ produkty na hnojenie, ktoré sú v súlade s daným nariadením, sprístupňovali na trhu. Avšak podľa článku 3 ods. 2 nariadenia (EÚ) 2019/1009 členský štát, ktorý k 14. júlu 2019 využíva výnimku z nariadenia (ES) č. 2003/2003 v súvislosti s obsahom kadmia v hnojivách udelenú v súlade s článkom 114 ods. 4 ZFEÚ, môže pre obsah kadmia vo fosforečných hnojivách naďalej uplatňovať na EÚ produkty na hnojenie vnútroštátne limitné hodnoty až dovtedy, kým sa nebudú pre obsah kadmia vo fosforečných hnojivách uplatňovať na úrovni Únie harmonizované limitné hodnoty, ktoré sa rovnajú limitným hodnotám uplatňovaným v dotknutom členskom štáte k 14. júlu 2019 alebo sú nižšie ako tieto limitné hodnoty.
                  
               
                     (15)
                  
                  
                     Okrem toho má Komisia do 16. júla 2026 povinnosť zrevidovať limitné hodnoty pre obsah kadmia vo fosforečných hnojivách s cieľom posúdiť realizovateľnosť zníženia týchto limitných hodnôt na nižšiu vhodnú úroveň. Komisia musí zohľadniť environmentálne faktory, najmä v súvislosti s pôdnymi a klimatickými podmienkami, zdravotné faktory, ako aj sociálno-ekonomické faktory vrátane bezpečnosti dodávok.
                  
               1.2.3.   Voliteľný systém
         
         
                     (16)
                  
                  
                     Trh EÚ v oblasti produktov na hnojenie je iba čiastočne harmonizovaný.
                  
               
                     (17)
                  
                  
                     Cieľom nariadenia (ES) č. 2003/2003 je zabezpečiť voľný obeh hnojív ES na vnútornom trhu. Uvedené nariadenie sa však nevzťahuje na tzv. vnútroštátne hnojivá, ktoré sa uvádzajú na trh členských štátov v súlade s ich vnútroštátnymi právnymi predpismi. Výrobcovia si môžu vybrať, či hnojivo uvedú na trh ako „hnojivo ES“ alebo ako „vnútroštátne hnojivo“.
                  
               
                     (18)
                  
                  
                     V nariadení (EÚ) 2019/1009 sa tento voliteľný systém zachováva bez zmien. Zabezpečuje sa ním teda voľný pohyb EÚ produktov na hnojenie na vnútornom trhu a naďalej sa ním umožňuje uvádzanie vnútroštátnych produktov na hnojenie na trh. Možnosť výberu naďalej prináleží výrobcovi.
                  
               
                     (19)
                  
                  
                     Na základe nariadenia (ES) č. 2003/2003, pokiaľ ide o hnojivá ES, a nariadenia (EÚ) 2019/1009, pokiaľ ide o EÚ produkty na hnojenie, nesmú členské štáty z dôvodov týkajúcich sa okrem iného obsahu kadmia brániť tomu, aby sa vyhovujúce hnojivá ES a EÚ produkty na hnojenie sprístupňovali na trhu.
                  
               
                     (20)
                  
                  
                     Členské štáty však môžu zachovať alebo zaviesť akékoľvek limitné hodnoty obsahu kontaminantov vo vnútroštátnych produktoch na hnojenie nespadajúcich do rozsahu pôsobnosti nariadenia (EÚ) 2019/1009, ktoré považujú za vhodné. Každého členského štátu sa do väčšej alebo menšej miery týka hrozba, ktorú akumulácia kadmia predstavuje z hľadiska dlhodobej udržateľnosti rastlinnej výroby. Väčšina členských štátov už zaviedla pravidlá obmedzujúce obsah kadmia vo vnútroštátnych produktoch na hnojenie s cieľom znížiť emisie kadmia v životnom prostredí, a tým aj expozíciu ľudí účinkom kadmia. Toto rozhodnutie sa nevzťahuje na takýto druh pravidiel.
                  
               
                     (21)
                  
                  
                     Harmonizačné pravidlá Únie teda existujú súbežne s vnútroštátnymi ustanoveniami uplatniteľnými na produkty na hnojenie.
                  
               1.3.   Oznámené vnútroštátne ustanovenia
         
         
                     (22)
                  
                  
                     Vnútroštátne ustanovenia oznámené Dánskym kráľovstvom (ďalej len „oznámené vnútroštátne ustanovenia“) sú zakotvené vo vyhláške č. 223 z 5. apríla 1989 o obsahu kadmia v hnojivách obsahujúcich fosfor (ďalej len „vyhláška“), podľa ktorej sa súčasná limitná hodnota uplatňuje od roku 1998.
                  
               
                     (23)
                  
                  
                     Vyhláškou sa reguluje predaj na účely použitia v Dánsku. Stanovuje sa ňou limitná hodnota kadmia v umelých hnojivách pochádzajúcich z minerálneho fosfátu s celkovým obsahom fosforu (P) 1 hm. % alebo viac. Obsah fosforu (P) 1 hm. % sa rovná 2,3 hm. % ekvivalentu P2O5. Limitná hodnota kadmia v týchto hnojivách je 110 mg Cd/kg fosforu (P), čo zodpovedá 48 mg Cd/kg P2O5. Vo vyhláške sa nestanovuje žiadna limitná hodnota kadmia v iných hnojivách, ako sú umelé hnojivá pochádzajúce z minerálneho fosfátu s celkovým obsahom fosforu 2,3 hm. % ekvivalentu P2O5 alebo vyšším.
                  
               
                     (24)
                  
                  
                     Dánske kráľovstvo uplatňuje limitnú hodnotu stanovenú vo vyhláške na vnútroštátne hnojivá aj na hnojivá harmonizované podľa nariadenia (ES) č. 2003/2003. Dánske kráľovstvo neupovedomilo Komisiu o vyhláške, ktorá sa v Dánsku uplatňuje od roku 1989, podľa článku 114 ZFEÚ ani podľa ustanovení, ktoré predchádzali tomuto ustanoveniu zmluvy (4) vzhľadom na nariadenie (ES) č. 2003/2003. Dánske kráľovstvo však v súčasnom oznámení vzhľadom na nariadenie (EÚ) 2019/1009 poukázalo na to, že 19. januára 1988 upovedomilo Komisiu o návrhu vyhlášky v súlade so smernicou Rady 83/189/EHS (5) a že pred prijatím vyhlášky zvýšilo plánovanú vnútroštátnu limitnú hodnotu, aby sa zohľadnili námietky vznesené tromi inými členskými štátmi v nadväznosti na toto oznámenie.
                  
               
                     (25)
                  
                  
                     Dánske kráľovstvo v oznámení žiada Komisiu, aby schválila uplatňovanie oznámených vnútroštátnych ustanovení na umelé hnojivá pochádzajúce z minerálneho fosfátu s celkovým obsahom fosforu 2,3 hm. % ekvivalentu P2O5 alebo vyšším odchylne od limitných hodnôt kadmia stanovených v nariadení (EÚ) 2019/1009. Inými slovami, Dánske kráľovstvo má v úmysle uplatňovať vnútroštátnu limitnú hodnotu kadmia na fosforečné hnojivá aj na určité iné hnojivá upravované týmto nariadením. Súčasné oznámenie neobsahuje žiadosť o schválenie žiadnej výnimky z nariadenia (ES) č. 2003/2003.
                  
               1.4.   Postup
         
         
                     (26)
                  
                  
                     Dánske kráľovstvo listom z 27. januára 2020, ktorý bol zaevidovaný ako doručený 29. januára 2020, Komisii oznámilo svoj úmysel zachovať vnútroštátne ustanovenia o obsahu kadmia v umelých hnojivách pochádzajúcich z minerálneho fosfátu s celkovým obsahom fosforu 2,3 hm. % ekvivalentu P2O5 alebo viac odchylne od nariadenia (EÚ) 2019/1009. Odôvodnenie, ktoré Dánske kráľovstvo uviedlo, je v súlade s článkom 114 ods. 4 v spojení s článkom 36 ZFEÚ založené na dôležitých dôvodoch týkajúcich sa ochrany ľudského zdravia a životného prostredia pred expozíciou účinkom kadmia v životnom prostredí.
                  
               
                     (27)
                  
                  
                     Komisia listom z 30. januára 2020 potvrdila prijatie oznámenia a informovala Dánske kráľovstvo, že šesťmesačná lehota na jeho preskúmanie podľa článku 114 ods. 6 ZFEÚ uplynie 30. júla 2020.
                  
               
                     (28)
                  
                  
                     Dánske kráľovstvo 31. marca 2020 predložilo Komisii doplňujúce informácie na podporu svojho oznámenia na základe článku 114 ods. 4 ZFEÚ. Uvedené informácie čiastočne objasňujú vecnú pôsobnosť vnútroštátnych ustanovení, ktoré chce Dánske kráľovstvo zachovať, a takisto poskytujú podrobné údaje o trhu s hnojivami v Dánsku.
                  
               
                     (29)
                  
                  
                     Dánske kráľovstvo v doplňujúcich informáciách okrem iného objasnilo, že prvoradým záujmom, ktorý sa oznámené vnútroštátne ustanovenia snažia riešiť, a teda oblasťou, na ktorú sa v prvom rade zameriava vedecké posúdenie v oznámení Dánska, sú anorganické minerálne hnojivá s vysokým obsahom fosforu, keďže najvyššie zaťaženie kadmiom z hnojív súvisí s týmito hnojivami, a že rovnaký záujem sa týka organicko-minerálnych hnojív s vysokým obsahom anorganického minerálneho fosforu. Dánske kráľovstvo takisto uviedlo, že by bolo ochotné hľadať možnosti týkajúce sa informovania alebo zmeny právnych predpisov vo vzťahu ku kategóriám produktov podľa účinku a limitným hodnotám uvedeným v nariadení (EÚ) 2019/1009.
                  
               
                     (30)
                  
                  
                     Komisia ďalej uverejnila oznámenie v Úradnom vestníku Európskej únie (6) s cieľom informovať zainteresované strany o vnútroštátnych ustanoveniach Dánskeho kráľovstva, ako aj o dôvodoch, na ktoré sa v súvislosti s oznámením odvoláva. Po zverejnení oznámenia neboli doručené žiadne pripomienky.
                  
               
                     (31)
                  
                  
                     Komisia listom zo 6. apríla 2020 informovala o oznámení aj ostatné členské štáty a dala im možnosť predložiť k nemu do 30 dní pripomienky. Komisii boli v rámci časovej lehoty doručené pripomienky od Belgicka, Slovenskej republiky, Maďarska a Malty. Prvé tri uvedené členské štáty uviedli, že v súvislosti s oznámením nemajú žiadne pripomienky. Malta uviedla, že nemá žiadnu námietku voči zachovaniu vnútroštátnych limitných hodnôt Dánskeho kráľovstva pre obsah kadmia v hnojivách.
                  
               2.   POSÚDENIE
         
         
                     (32)
                  
                  
                     Komisia predbežne poznamenáva, že z judikatúry Súdneho dvora Európskej únie (ďalej len „Súdny dvor“) jasne vyplýva, že postupom stanoveným v článku 114 ods. 4 až 6 ZFEÚ sa má zabezpečiť, aby žiadny členský štát nemohol uplatňovať vnútroštátne pravidlá, ktoré sa odchyľujú od harmonizovaných pravidiel, bez získania potvrdenia zo strany Komisie. Členský štát nie je oprávnený uplatňovať vnútroštátne ustanovenia jednostranne bez toho, aby o nich vopred upovedomil Komisiu a aby získal od Komisie rozhodnutie, ktorým ich potvrdzuje. (7)
                     
                  
               
                     (33)
                  
                  
                     Komisia takisto uvádza, že článok 3 ods. 2 nariadenia (EÚ) 2019/1009 sa vzťahuje len na výnimky z článku 5 nariadenia (ES) č. 2003/2003 udelené pred 14. júlom 2019 na základe oznámení podľa článku 114 ods. 4 ZFEÚ.
                  
               
                     (34)
                  
                  
                     Komisia sa domnieva, že už uvedené oznámenie návrhu zo strany Dánskeho kráľovstva podľa smernice 83/189/EHS z 19. januára 1988 nie je porovnateľné s postupom podľa článku 114 ods. 4 až 6 ZFEÚ, keďže účelom tohto postupu je predísť vzniku technických prekážok obchodu, a nie zameriavať sa na výnimky existujúcich vnútroštátnych ustanovení z harmonizačného opatrenia Únie. V prejednávanej veci je nesporné, že Dánske kráľovstvo neoznámilo vyhlášku podľa článku 114 ZFEÚ pred 14. júlom 2019 a Komisia ju neschválila.
                  
               
                     (35)
                  
                  
                     V dôsledku toho Dánske kráľovstvo nevyužíva výnimku z článku 5 nariadenia (ES) č. 2003/2003. Nemôže teda využiť ani článok 3 ods. 2 nariadenia (EÚ) 2019/1009.
                  
               2.1.   Prípustnosť
         
         
                     (36)
                  
                  
                     Podľa článku 114 ods. 4 a 6 ZFEÚ môže členský štát po prijatí harmonizačného opatrenia zachovať svoje prísnejšie vnútroštátne ustanovenia z dôležitých dôvodov uvedených v článku 36 ZFEÚ alebo z dôvodov týkajúcich sa ochrany životného alebo pracovného prostredia, a to za predpokladu, že tieto vnútroštátne ustanovenia oznámi Komisii a Komisia tieto opatrenia schváli.
                  
               
                     (37)
                  
                  
                     Aby mohla Komisia určiť prípustnosť oznámenia, musí posúdiť, či sú príslušné oznámené vnútroštátne ustanovenia opatrením existujúcim pred harmonizáciou odchylným od novo zavedeného harmonizačného pravidla Únie a či sú prísnejšie.
                  
               
                     (38)
                  
                  
                     Vyhláška sa v Dánsku uplatňuje od roku 1989. V podstate teda už existovala v čase prijatia nariadenia (EÚ) 2019/1009.
                  
               2.1.1.   Posúdenie existencie oznámených vnútroštátnych ustanovení pred harmonizáciou
         
         
                     (39)
                  
                  
                     Je potrebné preskúmať dva faktory, aby sa stanovilo, či oznámené vnútroštátne ustanovenia, zavedené v roku 1989 a uplatňované v ich súčasnej podobe od roku 1998, existovali už pred harmonizáciou na účely článku 114 ods. 4 ZFEÚ.
                  
               
                     (40)
                  
                  
                     Po prvé, nariadenie (EÚ) 2019/1009 nahradí nariadenie (ES) č. 2003/2003, ktoré zase nahradilo smernicu vo všeobecnosti uplatniteľnú na hnojivá v čase zavedenia oznámených vnútroštátnych ustanovení, t. j. smernicu Rady 76/116/EHS (8).
                  
               
                     (41)
                  
                  
                     Tým vzniká otázka, či sa oznámené vnútroštátne ustanovenia môžu považovať za ustanovenia, ktoré zostávajú v platnosti a upovedomí sa o nich Komisia v súlade s článkom 114 ods. 4 ZFEÚ vo vzťahu k nariadeniu (EÚ) 2019/1009, pričom sa zohľadní harmonizácia stanovená smernicou 76/116/EHS a nariadením (ES) č. 2003/2003.
                  
               
                     (42)
                  
                  
                     Na jednej strane sa článkom 3 ods. 2 nariadenia (EÚ) 2019/1009 predchádzajúce výnimky stanovené v článku 5 nariadenia (ES) č. 2003/2003 rozširujú na článok 3 ods. 1 nariadenia (EÚ) 2019/1009, čím sa umožňuje, aby sa existujúce vnútroštátne opatrenia, ktoré sa na základe oznámení podľa článku 114 ods. 4 ZFEÚ a rozhodnutí Komisie podľa článku 114 ods. 6 ZFEÚ právoplatne uplatňujú na hnojivá patriace do rozsahu harmonizácie stanoveného v nariadení (ES) č. 2003/2003, uplatňovali aj na EÚ produkty na hnojenie, ktoré budú po prvýkrát patriť do novo rozšíreného rozsahu harmonizácie na základe nariadenia (EÚ) 2019/1009. Tým sa potvrdzuje, že nariadenie (EÚ) 2019/1009 je pokračovaním harmonizácie vyplývajúcej z nariadenia (ES) č. 2003/2003.
                  
               
                     (43)
                  
                  
                     Na druhej strane sa v odôvodnení 11 nariadenia (EÚ) 2019/1009 potvrdzuje, že parafrázovaním článku 114 ods. 4 ZFEÚ zákonodarca usúdil, že nariadenie (EÚ) 2019/1009 by sa malo vziať do úvahy na účely posúdení podľa článku 114 ods. 4 ZFEÚ:
                     „Niekoľko členských štátov má zavedené vnútroštátne ustanovenia, ktorými sa obmedzuje obsah kadmia vo fosforečných hnojivách z dôvodov týkajúcich sa ochrany zdravia ľudí a ochrany životného prostredia. Ak by členský štát považoval za potrebné zachovať takéto vnútroštátne ustanovenia po tom, ako sa podľa tohto nariadenia prijmú harmonizované limitné hodnoty, a dovtedy, kým uvedené harmonizované limitné hodnoty nebudú rovnaké alebo nižšie ako vnútroštátne limitné hodnoty, ktoré sú už v platnosti, mal by ich oznámiť Komisii v súlade s článkom 114 ods. 4 ZFEÚ. Okrem toho, v súlade s článkom 114 ods. 5 ZFEÚ, ak by členský štát považoval za potrebné zaviesť nové vnútroštátne ustanovenia, ako sú napríklad ustanovenia obmedzujúce obsah kadmia vo fosforečných hnojivách, na základe vedeckých dôkazov týkajúcich sa ochrany životného alebo pracovného prostredia z dôvodu problému, ktorý je špecifický pre daný členský štát a ktorý vznikol po prijatí uvedeného nariadenia, mal by plánované ustanovenia, ako aj dôvody ich zavedenia oznámiť Komisii. […]“
                  
               
                     (44)
                  
                  
                     Takýto výklad potvrdzuje aj rozdiel v regulačnom režime a vo vecnej pôsobnosti nariadenia (EÚ) 2019/1009 v porovnaní so smernicou 76/116/EHS a nariadením (ES) č. 2003/2003, a takisto skutočnosť, že nariadenie (EÚ) 2019/1009 po prvýkrát stanovuje harmonizovanú limitnú hodnotu obsahu kadmia.
                  
               
                     (45)
                  
                  
                     Takisto možno poukázať na to, že v predchádzajúcich prípadoch, v ktorých nové harmonizačné opatrenie nahradilo už existujúce opatrenie, sa Súdny dvor odvolával len na novo prijaté harmonizačné opatrenie ako na opatrenie, ktoré by sa malo vziať do úvahy na účely posúdení podľa článku 114 ods. 4 ZFEÚ (9).
                  
               
                     (46)
                  
                  
                     Možno teda povedať, že vzhľadom na to, že nariadenie (EÚ) 2019/1009 je harmonizačným opatrením, ktoré by sa malo vziať do úvahy na účely posúdenia oznámených vnútroštátnych ustanovení podľa článku 114 ods. 4 ZFEÚ, je úlohou Komisie zistiť, či oznámené vnútroštátne ustanovenia existovali pred týmto nariadením v súlade s požiadavkou článku 114 ods. 4 ZFEÚ.
                  
               
                     (47)
                  
                  
                     Po druhé, oznámené vnútroštátne ustanovenia nikdy neboli oznámené Komisii podľa článku 114 ZFEÚ ani podľa ustanovení, ktoré mu predchádzali, ani ako výnimka zo smernice 76/116/EHS, ani ako výnimka z nariadenia (ES) č. 2003/2003.
                  
               
                     (48)
                  
                  
                     Tým vzniká otázka, či sa môžu napriek tomu považovať skôr za existujúce pred nariadením (EÚ) 2019/1009 na účely článku 114 ods. 4 ZFEÚ, než za nové vnútroštátne ustanovenia, ktoré by mali byť oznámené podľa článku 114 ods. 5 ZFEÚ. Aby bolo možné odpovedať na túto otázku, je potrebné vychádzať z účelu rozlišovania medzi článkom 114 ods. 4 a 5 ZFEÚ.
                  
               
                     (49)
                  
                  
                     Túto odlišnosť rieši judikatúra Súdneho dvora. Vo veci C-3/00 Dánsko/Komisia Súdny dvor rozhodol vo vzťahu k článku 95 ZES, ktorý zodpovedá článku 114 ZFEÚ:
                     „Rozdiel medzi dvomi situáciami uvedenými v článku 95 spočíva v tom, že v prvej situácii boli vnútroštátne ustanovenia prijaté pred harmonizačným opatrením. Zákonodarca Spoločenstva ich teda pozná, ale nemôže alebo nechce sa nimi riadiť pri harmonizácii. Považuje sa preto za prijateľné, aby členský štát požiadal o zachovanie svojich vnútroštátnych ustanovení. S týmto cieľom Zmluva o ES vyžaduje, aby takéto vnútroštátne ustanovenia boli opodstatnené dôležitými dôvodmi v zmysle článku 30 ES alebo ochranou životného alebo pracovného prostredia. Naopak v druhej situácii je vyššia pravdepodobnosť, že prijatie nových vnútroštátnych právnych predpisov ohrozí harmonizáciu. Inštitúcie Spoločenstva jednoznačne nemohli pri vypracúvaní harmonizačného opatrenia zohľadniť znenie vnútroštátnych ustanovení. V takom prípade sa nezohľadňujú požiadavky uvedené v článku 30 ES a prijateľné sú len dôvody týkajúce sa ochrany životného alebo pracovného prostredia pod podmienkou, že členský štát predloží nové vedecké poznatky a že potreba zaviesť nové vnútroštátne ustanovenia vyplýva z problému špecifického pre dotknutý členský štát, ktorý vznikol po prijatí harmonizačného opatrenia“ (10).
                  
               
                     (50)
                  
                  
                     Vzhľadom na citovanú judikatúru je potrebné vziať do úvahy, že účelom rozlišovania medzi článkom 114 ods. 4 a 5 ZFEÚ je zaviesť striktnejšie požiadavky na odôvodnenie v prípadoch, v ktorých je vyššia pravdepodobnosť, že dôjde k ohrozeniu harmonizácie z dôvodu, že zákonodarca v čase vypracovania harmonizačného opatrenia nepoznal príslušné vnútroštátne ustanovenie, a preto sa nezohľadnilo pri vypracúvaní harmonizačného opatrenia.
                  
               
                     (51)
                  
                  
                     Ako už bolo uvedené, oznámené vnútroštátne ustanovenia sú v platnosti v ich súčasnom stave od roku 1998. Boli teda v platnosti v čase vypracúvania nariadenia (EÚ) 2019/1009, a preto predchádzajú uvedenému nariadeniu.
                  
               
                     (52)
                  
                  
                     Z posúdenia vplyvu k návrhu nariadenia Európskeho parlamentu a Rady, ktorým sa stanovujú pravidlá sprístupňovania hnojivých výrobkov s označením CE na trhu (11), je ďalej zrejmé, že zákonodarca Únie poznal oznámené vnútroštátne ustanovenia pri vypracúvaní nariadenia (EÚ) 2019/1009.
                  
               
                     (53)
                  
                  
                     Možno teda dospieť k záveru, že oznámené vnútroštátne ustanovenia sú opatrením existujúcim pred harmonizáciou, ktoré je odchylné od novo zavedeného harmonizačného pravidla.
                  
               2.1.2.   Posúdenie prísnosti oznámených vnútroštátnych ustanovení vo vzťahu k nariadeniu (EÚ) 2019/1009
         
         
                     (54)
                  
                  
                     Vo vzťahu k otázke, či sú oznámené vnútroštátne ustanovenia prísnejšie ako novo zavedené harmonizačné pravidlo, Komisia pripomína, že aj napriek tomu, že Dánske kráľovstvo má v úmysle uplatňovať vnútroštátnu limitnú hodnotu kadmia na fosforečné hnojivá uvedené v bode 3 písm. a) podbode ii) v PFC 1(B) a bode. 2 písm. a) podbode ii) v PFC 1(C)(I) v časti II prílohy I k nariadeniu (EÚ) 2019/1009, ako aj na určité iné hnojivá upravované týmto nariadením, kľúčový problém, ktorý sa má riešiť oznámenými vnútroštátnymi ustanoveniami, sa týka predchádzajúcej kategórie hnojív, ktorá zahŕňa anorganické a organicko-minerálne hnojivá s vysokým obsahom fosforu.
                  
               
                     (55)
                  
                  
                     Komisia takisto uvádza, že dánska limitná hodnota kadmia a limitná hodnota uvedená v nariadení (EÚ) 2019/1009 sú vyjadrené na základe rovnakého menovateľa, t. j. kg P2O5, namiesto kg sušiny celého produktu vrátane všetkých jeho zložiek, len v prípade fosforečných hnojív.
                  
               
                     (56)
                  
                  
                     Inými slovami, len v prípade fosforečných hnojív možno bez poznania presného zloženia každého produktu porovnávať úroveň ochrany ľudského zdravia a životného prostredia na základe dánskej limitnej hodnoty kadmia s úrovňou ochrany na základe harmonizovanej limitnej hodnoty kadmia. Okrem toho sú oznámené vnútroštátne ustanovenia jednoznačne najviac zamerané práve na fosforečné hnojivá. Komisia teda môže na účely posúdenia, či sú oznámené vnútroštátne ustanovenia prísnejšie a zabezpečujú vyššiu ochranu ako novo zavedené harmonizačné pravidlo, porovnať dva súbory ustanovení len z hľadiska fosforečných hnojív.
                  
               
                     (57)
                  
                  
                     Limitná hodnota obsahu kadmia pre fosforečné hnojivá stanovená v bode 3 písm. a) podbode ii) v PFC 1(B) a bode 2 písm. a) podbode ii) v PFC 1(C)(I) v časti II prílohy I k nariadeniu (EÚ) 2019/1009 je 60 mg/kg P2O5. Na druhej strane je limitná hodnota obsahu kadmia stanovená oznámenými vnútroštátnymi ustanoveniami 48 mg/kg P2O5.
                  
               
                     (58)
                  
                  
                     Oznámené vnútroštátne ustanovenia sú teda prísnejšie a zabezpečujú vyššiu ochranu ako ustanovenia nariadenia (EÚ) 2019/1009, aspoň v rozsahu, v akom sa uplatňujú na fosforečné hnojivá uvedené v danom nariadení.
                  
               
                     (59)
                  
                  
                     Vzhľadom na uvedené skutočnosti Komisia považuje oznámenie predložené Dánskym kráľovstvom za prípustné podľa článku 114 ods. 4 ZFEÚ, aspoň v rozsahu, v akom sa týka fosforečných hnojív uvedených v nariadení (EÚ) 2019/1009.
                  
               2.2.   Posúdenie podstaty veci
         
         
                     (60)
                  
                  
                     V súlade s článkom 114 ods. 4 a ods. 6 prvým pododsekom ZFEÚ musí Komisia zistiť, či sú splnené všetky podmienky umožňujúce členskému štátu zachovať si vnútroštátne ustanovenia, ktoré sa odchyľujú od harmonizačného opatrenia Únie stanoveného v uvedenom článku.
                  
               
                     (61)
                  
                  
                     Komisia musí najmä posúdiť, či sú oznámené vnútroštátne ustanovenia opodstatnené na základe dôležitých dôvodov uvedených v článku 36 ZFEÚ alebo dôvodov, ktoré sa týkajú ochrany životného alebo pracovného prostredia, a či neprekračujú rámec toho, čo je nevyhnutné na dosiahnutie oprávneného sledovaného cieľa. Okrem toho v prípadoch, v ktorých sa Komisia domnieva, že vnútroštátne ustanovenia spĺňajú uvedené podmienky, musí podľa článku 114 ods. 6 ZFEÚ skontrolovať, či tieto vnútroštátne ustanovenia neslúžia svojvoľnej diskriminácii alebo skrytému obmedzovaniu obchodu medzi členskými štátmi a či nebránia fungovaniu vnútorného trhu.
                  
               
                     (62)
                  
                  
                     Z hľadiska časového rámca stanoveného článkom 114 ods. 6 ZFEÚ Komisia pri preskúmavaní, či sú vnútroštátne ustanovenia oznámené podľa článku 114 ods. 4 ZFEÚ opodstatnené, musí vychádzať z odôvodnenia predloženého oznamujúcim členským štátom. Dôkazné bremeno spočíva na oznamujúcom členskom štáte, ktorý sa usiluje o zachovanie vnútroštátnych ustanovení.
                  
               
                     (63)
                  
                  
                     Ak má však Komisia k dispozícii informácie, na základe ktorých môže byť potrebné preskúmať harmonizačné opatrenie Únie, od ktorého sa oznámené vnútroštátne ustanovenia odchyľujú, môže takéto informácie vziať do úvahy pri posudzovaní oznámených vnútroštátnych ustanovení.
                  
               2.2.1.   Stanovisko Dánskeho kráľovstva
         
         
                     (64)
                  
                  
                     Limitná hodnota Dánska pre obsah kadmia v umelých hnojivách pochádzajúcich z minerálneho fosfátu s celkovým obsahom fosforu aspoň 2,3 hm. % ekvivalentu P2O5 alebo vyšším je motivovaná ochranou ľudského zdravia a životného prostredia pred expozíciou účinkom kadmia v životnom prostredí.
                  
               
                     (65)
                  
                  
                     V oznámení predloženom Komisii Dánske kráľovstvo uvádza, že oznámené vnútroštátne ustanovenia uplatňuje od roku 1989. Limitná hodnota platná v súčasnosti je uplatniteľná od roku 1998. Oznámené vnútroštátne ustanovenia boli zavedené s cieľom znížiť kontamináciu poľnohospodárskej pôdy, čo bolo uvedené v národnej správe Kontaminácia kadmiom – správa o používaní, výskyte a nežiadúcich účinkoch kadmia v Dánsku, ktorú vypracoval Štátny potravinový inštitút Dánskej technickej univerzity (DTU Fødevareinstituttet) v roku 1980. V správe sa na základe záveru, že kadmium sa nepretržite hromadí v dánskej poľnohospodárskej pôde, odporúča zníženie obsahu kadmia v hnojivách, pretože takéto zníženie by mohlo viesť k významnému zníženiu kontaminácie poľnohospodárskej pôdy.
                  
               
                     (66)
                  
                  
                     Dánske kráľovstvo je vzhľadom na skutočnosť, že expozícia kadmiu a prienik kadmia do poľnohospodárskej pôdy sú v Dánsku vo všeobecnosti nižšie ako priemer Únie, presvedčené, že opatrenia prijaté na dosiahnutie cieľa sledovaného oznámenými vnútroštátnymi ustanoveniami, boli úspešné. Dánske kráľovstvo preto presadzuje potrebu zachovať nižšiu úroveň expozície na svojom území, ako sa stanovuje v nariadení (EÚ) 2019/1009, aby sa zaistila ochrana ľudského zdravia a životného prostredia aj v budúcnosti. Dánske kráľovstvo vo svojom oznámení Komisii analyzovalo predpokladané účinky limitnej hodnoty 60 mg/kg P2O5 stanovenej v nariadení (EÚ) 2019/1009 na jeho vnútroštátne územie. Táto limitná hodnota vyvolala vážne obavy, pokiaľ ide o ochranu ľudského zdravia a životného prostredia. Dánske kráľovstvo uvádza, že uplatňovanie limitných hodnôt stanovených v nariadení (EÚ) 2019/1009 by viedlo k zníženiu úrovne ochrany v Dánsku.
                  
               
                     (67)
                  
                  
                     Na podporu svojho stanoviska Dánske kráľovstvo vychádza vo svojom posúdení z predpokladu, že uplatňovanie limitnej hodnoty 60 mg/kg P2O5 stanovenej v nariadení (EÚ) 2019/1009 by viedlo k zvýšeniu prieniku kadmia z hnojív do dánskej poľnohospodárskej pôdy vzhľadom na to, že sa na dánskom trhu pravdepodobne budú predávať hnojivá s vyšším obsahom kadmia.
                  
               
                     (68)
                  
                  
                     Dánske kráľovstvo uvádza najmä odôvodnenie týkajúce sa rizík pre ľudské zdravie súvisiacich s expozíciou kadmiu v potravinách. Dánske kráľovstvo sa odvoláva na potrebu znížiť obsah kadmia v potravinách vyrábaných v Dánsku a chrániť tým niektoré zraniteľnejšie skupiny obyvateľstva, najmä deti a vegetariánov, ktorí konzumujú kadmium v potravinách na úrovni prekračujúcej limitné hodnoty vo vzťahu k zdraviu.
                  
               
                     (69)
                  
                  
                     Na podporu tohto tvrdenia sa Dánske kráľovstvo opiera o viaceré vedecké štúdie. Odkazuje najmä na štúdiu Európskeho úradu pre bezpečnosť potravín (EFSA) (12) o prípustnom týždennom príjme (TWI) a porovnáva ju so štúdiou Dánskej technickej univerzity, pričom dospieva k záveru, že by sa mala znížiť expozícia kadmiu prostredníctvom stravy. V štúdii Dánskej technickej univerzity sa ďalej uvádza, že deti patria do skupiny s vysokou expozíciou, pričom priemerná expozícia u malých detí prekračuje TWI. U vegetariánov sa príjem kadmia takisto považuje za podstatne vyšší v porovnaní s priemerným obyvateľstvom. Najväčšia expozícia kadmiu prostredníctvom stravy pochádza z obilnín a zeleniny. Množstvo skonzumované týmito skupinami vedie k vysokej expozícii.
                  
               
                     (70)
                  
                  
                     Dánske kráľovstvo je okrem toho do vysokej miery sebestačné v potravinárskej výrobe, okrem iného, pokiaľ ide o obilniny, zemiaky a mrkvu. Expozícia dánskej populácie kadmiu tak úzko súvisí s množstvom kadmia pridaného do dánskej poľnohospodárskej pôdy.
                  
               
                     (71)
                  
                  
                     Je potrebné pripomenúť, že pôdne podmienky v Dánsku sú rôzne, od piesočnatých pôd v západných častiach krajiny až po ílovité pôdy na východe. V dôsledku pôdnych podmienok je hromadenie kadmia v pôdach rôzne, obsah kadmia je v ílovitých pôdach na ostrovoch Sjælland a Fyn a v najvýchodnejších častiach Jutského polostrova vyšší, kým v západných častiach Jutského poloostrova sú viac piesočnaté pôdy a všeobecne nižší obsah kadmia. Z demografických informácií predložených Dánskym kráľovstvom ďalej vyplýva, že z dôvodu rozdielov týkajúcich sa faktorov poľnohospodárskej účinnosti odvodených z charakteru pôd je poľnohospodárstvo zamerané na pestovanie plodín sústredené do oblastí, kde majú ílovité pôdy vyššie hodnoty obsahu kadmia.
                  
               
                     (72)
                  
                  
                     Ďalším faktorom, ktorý je v rôznych častiach Dánska rozdielny, je rozsah chovu hospodárskych zvierat, a teda dostupnosť hnoja ako alternatívy umelého hnojiva. Chov hospodárskych zvierat je všeobecne sústredený na Jutskom polostrove, zatiaľ čo na ostrove Sjælland sa plodiny pestujú bez chovu hospodárskych zvierat. V dôsledku toho geografické rozdiely v pôdnych podmienkach a živočíšnej výrobe v Dánsku znamenajú, že umelé hnojivá sa v relatívne vyššej miere využívajú vo východnom Dánsku, kde sú viac rozšírené farmy, ktoré pestujú plodiny bez chovu hospodárskych zvierat, a ílovité pôdy majú vyšší prirodzený obsah kadmia. Dánske kráľovstvo uvádza, že podľa odhadov 91 % umelých hnojív v Európe v roku 2014 zodpovedalo limitnej hodnote 60 mg Cd/kg P2O5, zatiaľ čo 68 % zodpovedalo limitnej hodnote 40 mg Cd/kg P2O5. Veľká časť hnojív na európskom trhu už teda spĺňa dánsku limitnú hodnotu. V priebehu posledných dvoch desaťročí predstavoval priemerný obsah kadmia v umelých hnojivách v Dánsku 10 – 20 mg Cd/kg P2O5, zatiaľ čo na európskom trhu sa odhaduje na 32 – 36 mg Cd/kg P2O5.
                  
               
                     (73)
                  
                  
                     Navyše podiel Dánska na európskom trhu s umelými hnojivami je 2 – 3 %. Dánske kráľovstvo tvrdí, že nezaznamenalo žiadne problémy týkajúce sa zásobovania hnojivami, ktoré spĺňajú aktuálnu platnú limitnú hodnotu kadmia, a to od roku 1998, keď vstúpila do platnosti.
                  
               
                     (74)
                  
                  
                     Oznámené vnútroštátne ustanovenia sú takisto všeobecne platné, pričom sa vzťahujú na dánske aj iné firmy, ktoré predávajú hnojivá na použitie v Dánsku. Ďalej treba poznamenať, že Dánsko nemá žiadne prírodné ložiská fosforitu, preto sa fosforit v Dánsku neťaží.
                  
               
                     (75)
                  
                  
                     Dánske kráľovstvo ďalej predložilo štatistiku, ktorá dokazuje postupné zvyšovanie dovozu hnojív z iných členských štátov v rokoch 1988 – 2018. Dánske kráľovstvo argumentuje, že na základe týchto hospodárskych údajov limitná hodnota kadmia stanovená v oznámených vnútroštátnych ustanoveniach nebránila zvýšenému dovozu z ostatných členských štátov. Údaje naopak poukazujú na značný rozvoj obchodu medzi jednotlivými členskými štátmi. Oznámené vnútroštátne ustanovenia takisto neobmedzujú schopnosť vyvážať umelé hnojivá do iných členských štátov.
                  
               2.2.2.   Zhodnotenie stanoviska Dánskeho kráľovstva
         
         2.2.2.1.   Opodstatnenie na základe dôležitých dôvodov uvedených v článku 36 ZFEÚ alebo dôvodov týkajúcich sa ochrany životného alebo pracovného prostredia
         
         
                     (76)
                  
                  
                     Cieľom oznámených vnútroštátnych ustanovení je dosiahnuť vyššiu úroveň ochrany ľudského zdravia a životného prostredia, než akú zabezpečuje nariadenie (EÚ) 2019/1009 z hľadiska expozície účinkom kadmia, a tým zabrániť ďalšiemu hromadeniu kadmia v pôde. Tento cieľ sa má dosiahnuť prostredníctvom zachovania nižšej maximálnej limitnej hodnoty kadmia v hnojivách, na ktoré sa vzťahujú oznámené vnútroštátne ustanovenia.
                  
               
                     (77)
                  
                  
                     Z hľadiska ochrany ľudského zdravia je potrebné uviesť, že pre ľudí je kadmium nepodstatný a toxický prvok a nemá žiadne využitie pre rastliny ani zvieratá. Najmä oxid kademnatý bol klasifikovaný ako karcinogénna látka kategórie 2 podľa nariadenia Európskeho parlamentu a Rady (ES) č. 1272/2008 (13).
                  
               
                     (78)
                  
                  
                     Výskyt kadmia v rastlinách a príjem kadmia z potravín by z dlhodobého hľadiska mohli viesť k nežiaducim účinkom na ľudské zdravie. Okrem toho sa kadmium po absorbovaní do ľudského tela účinne ukladá a hromadí v tele počas celého života (14).
                  
               
                     (79)
                  
                  
                     Všeobecná verejnosť je vystavená pôsobeniu kadmia z viacerých zdrojov vrátane fajčenia a stravovania. V prípade nefajčiarov sú najvýznamnejším zdrojom príjmu kadmia potraviny. Kadmium je primárne toxické pre obličky, ale môže spôsobovať aj demineralizáciu kostí a bola stanovená štatistická súvislosť so zvýšeným rizikom rakoviny pľúc, sliznice maternice, močového mechúra a prsníka (15).
                  
               
                     (80)
                  
                  
                     Kadmium môže poškodiť obličky, čo vedie k nadmernej tvorbe bielkovín v moči. Závažnosť účinku závisí od trvania a úrovne pôsobenia kadmia. Poškodenie kostry je ďalším závažným následkom chronickej expozície účinkom kadmia na úrovniach o niečo vyšších, ako sú hodnoty, pri ktorých sú včasným indikátorom bielkoviny v moči. Kadmium sa ukladá najmä v pečeni a obličkách, jeho vylučovanie je pomalé a v ľudskom tele môže zostať celé desaťročia.
                  
               
                     (81)
                  
                  
                     Okrem toho nemožno vylúčiť zdravotné riziká u dospelých fajčiarov a u ľudí s nedostatočným ukladaním železa v tele a/alebo žijúcich v blízkosti priemyselných zdrojov (16).
                  
               
                     (82)
                  
                  
                     Dánske kráľovstvo sa okrem vplyvu na ľudské zdravie zameriava aj na dosiahnutie vyššej úrovne ochrany životného prostredia. Dánske kráľovstvo zastáva názor, že ďalšie hromadenie kadmia v pôdach môže mať negatívny vplyv na biodiverzitu pôdy, a tým na funkcie pôdy (napr. rozkladanie organickej hmoty), ako aj na kvalitu podzemných vôd v dôsledku vylúhovania do pôdy. Na toxicitu aj biologickú dostupnosť kadmia majú vplyv vlastnosti pôdy.
                  
               
                     (83)
                  
                  
                     Rozdiely v pôdnych podmienkach a živočíšnej výrobe v Dánsku vedú k relatívne vyššiemu využívaniu umelých hnojív vo východnom Dánsku, kde sú viac rozšírené farmy, ktoré pestujú plodiny bez chovu hospodárskych zvierat, a ílovité pôdy majú vyšší prirodzený obsah kadmia.
                  
               
                     (84)
                  
                  
                     Obavy týkajúce sa rizika, ktoré predstavuje kadmium pre ľudské zdravie a životné prostredie, už Rada uviedla vo svojom uznesení z 25. januára 1988 (17). Rada zdôraznila význam obmedzenia prienikov kadmia do pôd zo všetkých zdrojov vrátane difúznych zdrojov (napr. atmosférickej depozície, fosforečných hnojív, čistiarenského kalu atď.) okrem iného prostredníctvom „vhodných regulačných opatrení týkajúcich sa obsahu kadmia vo fosforečných hnojivách na základe vhodnej technológie, ktorá si nevyžaduje neprimerané náklady a zohľadňuje environmentálny stav v jednotlivých regiónoch Spoločenstva“.
                  
               
                     (85)
                  
                  
                     V roku 2002 Vedecký výbor pre zdravotné a environmentálne riziká dospel k záveru, že limitná hodnota 40 mg/kg P2O5 alebo vyššia by viedla k hromadeniu kadmia vo väčšine pôd Únie. Naproti tomu sa predpokladalo, že pri limitnej hodnote 20 mg/kg P2O5 alebo nižšej by nedošlo k dlhodobému hromadeniu v pôde počas 100 rokov, ak sa neberú do úvahy iné prieniky kadmia.
                  
               
                     (86)
                  
                  
                     V odôvodnení 15 nariadenia (ES) č. 2003/2003 sa už uviedlo, že Komisia má v úmysle riešiť otázku neúmyselného znečistenia minerálnych hnojív kadmiom.
                  
               
                     (87)
                  
                  
                     Komisia vo svojom návrhu nariadenia (EÚ) 2019/1009 (18) dospela na základe vedeckých údajov dostupných pri posudzovaní vplyvov k záveru, že kadmiové kovy a oxid kademnatý môžu vo všeobecnosti predstavovať závažné riziká pre zdravie a životné prostredie. Komisia navrhla stanovenie limitnej hodnoty 60 mg/kg P2O5 vo fosforečných hnojivách a postupné zníženie tejto limitnej hodnoty na 20 mg/kg P2O5 počas 12 rokov po začatí uplatňovania nového nariadenia.
                  
               
                     (88)
                  
                  
                     Okrem toho sa všeobecne uznáva, že kadmium v hnojivách je nepochybne najväčším zdrojom prieniku kadmia do pôdy a potravinového reťazca (19).
                  
               
                     (89)
                  
                  
                     V nariadení (EÚ) 2019/1009 sa stanovuje limitná hodnota 60 mg/kg P2O5 platná od 16. júla 2022. Prevažná väčšina hnojív dostupných na európskom trhu už spĺňa túto limitnú hodnotu. Aj keď je na základe dostupných vedeckých údajov zavedenie tejto limitnej hodnoty krok správnym smerom, nie je pravdepodobné, že z dlhodobého hľadiska dôjde k výraznému zníženiu hromadenia kadmia v pôdach.
                  
               
                     (90)
                  
                  
                     Uznávajúc potrebu ambicióznejších harmonizovaných limitných hodnôt obsahu kadmia vo fosforečných hnojivách v budúcnosti, nariadenie (EÚ) 2019/1009 zaväzuje Komisiu, aby prehodnotila tieto limitné hodnoty s cieľom znížiť ich, ak to bude možné.
                  
               
                     (91)
                  
                  
                     Na základe uvedených skutočností je potrebné zohľadniť, že maximálna limitná hodnota stanovená v oznámených vnútroštátnych ustanoveniach je odôvodnená potrebou ochrany ľudského zdravia a životného prostredia.
                  
               2.2.2.2.   Neexistencia svojvoľnej diskriminácie alebo skrytého obmedzovania obchodu medzi členskými štátmi alebo prekážky pre fungovanie vnútorného trhu
         
         a)   Neexistencia svojvoľnej diskriminácie
         
                     (92)
                  
                  
                     V článku 114 ods. 6 ZFEÚ sa Komisia zaväzuje overiť, či zachovanie oznámených vnútroštátnych ustanovení neslúži svojvoľnej diskriminácii. Podľa judikatúry Súdneho dvora sa v záujme vylúčenia diskriminácie nesmú podobné situácie posudzovať rozdielne a rozdielne situácie sa nesmú posudzovať rovnako, pokiaľ to nie je objektívne odôvodnené.
                  
               
                     (93)
                  
                  
                     Oznámené vnútroštátne ustanovenia sa uplatňujú na domáce produkty aj na produkty dovážané z iných členských štátov. Vzhľadom na neexistenciu akéhokoľvek dôkazu, ktorý by svedčil o opaku, možno dospieť k záveru, že vnútroštátne ustanovenia nie sú prostriedkom svojvoľnej diskriminácie.
                  
               b)   Neexistencia skrytého obmedzovania obchodu s fosforečnými hnojivami
         
                     (94)
                  
                  
                     Aby mohla Komisia zhodnotiť podmienku týkajúcu sa skrytého obmedzovania obchodu, najskôr posúdi oznámené vnútroštátne ustanovenia v rozsahu, v akom sa týkajú tých hnojív, z hľadiska ktorých Komisia považuje oznámenie za prípustné, t. j. fosforečných hnojív uvedených v nariadení (EÚ) 2019/1009.
                  
               
                     (95)
                  
                  
                     Vnútroštátne ustanovenia, ktorými sa stanovujú prísnejšie podmienky na uvedenie produktov na trh ako podmienky stanovené v právnych predpisoch Únie, by obvykle predstavovali prekážku v obchode. Dôvodom je, že v dôsledku vnútroštátnych ustanovení sa v prípade niektorých z produktov, ktoré sa zákonným spôsobom uvádzajú na trh vo zvyšnej časti Únie, predpokladá, že sa neuvedú na trh v dotknutom členskom štáte. Podmienkami stanovenými v článku 114 ods. 6 ZFEÚ sa má zabrániť tomu, aby sa obmedzenia založené na kritériách uvedených v odsekoch 4 a 5 uvedeného článku uplatňovali v prípade neprimeraných dôvodov a aby v skutočnosti predstavovali hospodárske opatrenia komplikujúce dovoz výrobkov z ostatných členských štátov, a teda prostriedok nepriamej ochrany vnútroštátnej výroby (20).
                  
               
                     (96)
                  
                  
                     Vzhľadom na to, že oznámené vnútroštátne ustanovenia takisto ukladajú hospodárskym subjektom so sídlom v iných členských štátoch v inak harmonizovanej oblasti prísnejšie limitné hodnoty obsahu kadmia vo fosforečných hnojivách, mohli by predstavovať skryté obmedzovanie obchodu alebo prekážku pri fungovaní vnútorného trhu. Uznáva sa však, že článok 114 ods. 6 ZFEÚ treba chápať v takom zmysle, že sa nesmú schváliť len tie vnútroštátne opatrenia, ktoré predstavujú neprimeranú prekážku pre vnútorný trh. (21)
                     
                  
               
                     (97)
                  
                  
                     Keďže neexistuje žiadny dôkaz naznačujúci, že vnútroštátne ustanovenia predstavujú v skutočnosti opatrenie na ochranu vnútroštátnej výroby, možno skonštatovať, že nie sú skrytým obmedzovaním obchodu medzi členskými štátmi. Komisia preto musí zvážiť, či oznámené vnútroštátne ustanovenia predstavujú prekážku pre fungovanie vnútorného trhu.
                  
               c)   Neexistencia prekážok pre fungovanie vnútorného trhu s fosforečnými hnojivami
         
                     (98)
                  
                  
                     Aby mohla Komisia zhodnotiť podmienku týkajúcu sa neexistencie prekážok pre fungovanie vnútorného trhu, musí najskôr posúdiť oznámené vnútroštátne ustanovenia v rozsahu, v akom sa týkajú tých hnojív, z hľadiska ktorých Komisia považuje oznámenie za prípustné, t. j. fosforečných hnojív uvedených v nariadení (EÚ) 2019/1009.
                  
               
                     (99)
                  
                  
                     V článku 114 ods. 6 ZFEÚ sa Komisia zaväzuje overiť, či zachovanie oznámených vnútroštátnych ustanovení nepredstavuje prekážky pre fungovanie vnútorného trhu. Túto podmienku nemožno vysvetľovať tak, že zakazuje schválenie akéhokoľvek vnútroštátneho opatrenia, ktoré môže ovplyvniť fungovanie vnútorného trhu. V skutočnosti akékoľvek vnútroštátne opatrenie, ktoré sa odchyľuje od harmonizačného opatrenia zameraného na vytvorenie a fungovanie vnútorného trhu, vo svojej podstate predstavuje opatrenie, ktoré pravdepodobne ovplyvní vnútorný trh. Aby sa v dôsledku toho zachoval užitočný charakter postupu stanoveného v článku 114 ZFEÚ, v zmysle článku 114 ods. 6 ZFEÚ sa koncept prekážky pre fungovanie vnútorného trhu musí chápať ako neprimeraný účinok, pokiaľ ide o sledovaný cieľ (22).
                  
               
                     (100)
                  
                  
                     Pri posudzovaní toho, či sú oznámené vnútroštátne ustanovenia primerané a potrebné na dosiahnutie cieľa, ktorý sledujú, je potrebné vziať do úvahy niekoľko faktorov. Komisia musí zhodnotiť, či sa na základe úrovne ochrany vyplývajúcej z limitnej hodnoty kadmia stanovenej v oznámených vnútroštátnych ustanoveniach dosiahol cieľ týchto ustanovení, ktorým je ochrana ľudského zdravia na jednej strane a ochrana životného prostredia na strane druhej.
                  
               
                     (101)
                  
                  
                     Komisia v prvom rade konštatuje, že limitná hodnota kadmia v oznámených vnútroštátnych ustanoveniach je nižšia ako limitná hodnota kadmia pre fosforečné hnojivá stanovená v nariadení (EÚ) 2019/1009. Oznámené vnútroštátne ustanovenia teda zabezpečujú lepšiu úroveň ochrany ľudského zdravia a životného prostredia ako harmonizačné opatrenie.
                  
               
                     (102)
                  
                  
                     Z hľadiska proporcionality oznámených vnútroštátnych ustanovení o fosforečných hnojivách Komisia uvádza tieto poznámky:
                  
               
                     (103)
                  
                  
                     Po prvé, Dánske kráľovstvo nezaznamenalo žiadne problémy v oblasti zásobovania hnojivami spĺňajúcimi aktuálne platnú limitnú hodnotu kadmia, čo znamená, že tento limit nepredstavuje podstatnú prekážku pre voľný pohyb na vnútornom trhu.
                  
               
                     (104)
                  
                  
                     Po druhé, Dánske kráľovstvo sa odvoláva na potrebu znížiť obsah kadmia v potravinách vyrábaných v Dánsku a chrániť tým niektoré skupiny obyvateľstva, najmä deti a vegetariánov, ktorí konzumujú kadmium v potravinách na úrovni prekračujúcej hraničné hodnoty vo vzťahu k zdraviu. V štúdii EFSA, na ktorú sa Dánske kráľovstvo odvoláva (23), sa ďalej uvádza, že deti patria do skupiny s vysokou expozíciou, pričom priemerná expozícia u malých detí prekračuje TWI. U vegetariánov sa takisto zistil podstatne vyšší príjem kadmia v porovnaní s priemerným obyvateľstvom (24).
                  
               
                     (105)
                  
                  
                     Okrem toho skutočnosť, že expozícia kadmiu a prienik kadmia do poľnohospodárskej pôdy sú v Dánsku vo všeobecnosti nižšie ako priemer Únie, naznačuje, že opatrenia prijaté s cieľom zabezpečiť ochranu pôdy a obyvateľstva Dánska boli úspešné.
                  
               
                     (106)
                  
                  
                     Vo vzťahu k fosforečným hnojivám Komisia zastáva názor, že vzhľadom na prínos v oblasti zdravia a životného prostredia, na ktorý sa Dánske kráľovstvo odvoláva v súvislosti so znížením expozície kadmiu v pôde, a na skutočnosť, že na základe v súčasnosti dostupných informácií sa zdá, že obchod vôbec nie je ovplyvnený, oznámené vnútroštátne ustanovenia sa môžu zachovať z dôvodov týkajúcich sa ochrany zdravia a životného prostredia so zreteľom na skutočnosť, že nie sú neprimerané, a teda nepredstavujú prekážku pre fungovanie vnútorného trhu v zmysle článku 114 ods. 6 ZFEÚ.
                  
               d)   Neexistencia skrytého obmedzovania obchodu a prekážok pre fungovanie vnútorného trhu s inými ako fosforečnými hnojivami
         
                     (107)
                  
                  
                     Oznámené vnútroštátne ustanovenia sa okrem fosforečných hnojív uvedených v nariadení (EÚ) 2019/1009 vzťahujú aj na iné umelé hnojivá pochádzajúce z minerálneho fosfátu s celkovým obsahom fosforu 2,3 – 5 hm. % ekvivalentu P2O5 alebo vyšším.
                  
               
                     (108)
                  
                  
                     Komisia na účely posúdenia, či oznámené vnútroštátne ustanovenia predstavujú skryté obmedzenie obchodu alebo prekážky pre fungovanie vnútorného trhu s týmito hnojivami v zmysle článku 114 ods. 6, a teda či majú neprimeraný vplyv, pokiaľ ide o sledovaný cieľ, konštatuje, že Dánske kráľovstvo potvrdilo, že prvoradým záujmom sú fosforečné hnojivá uvedené v nariadení (EÚ) 2019/1009 a vedecké zhodnotenie uvedené v oznámení Dánska je zamerané najmä na určitú kategóriu fosforečných hnojív, konkrétne na anorganické minerálne hnojivá s vysokým obsahom fosforu.
                  
               
                     (109)
                  
                  
                     Pokiaľ ide o sledovaný cieľ ochrany zdravia a životného prostredia, Komisia konštatuje, ako je uvedené už v odôvodneniach 55 a 56, že bez poznania presného zloženia každého produktu možno ochrannú povahu dánskej limitnej hodnoty pre kadmium a harmonizovanej limitnej hodnoty pre kadmium porovnávať len v prípade fosforečných hnojív, keďže len v prípade fosforečných hnojív sú dánska limitná hodnota a limitná hodnota stanovená v nariadení (EÚ) 2019/1009 vyjadrené na základe rovnakého menovateľa. Inými slovami, v prípade iných ako fosforečných hnojív nie je možné určiť, či sú oznámené vnútroštátne ustanovenia prísnejšie ako novo zavedené harmonizačné pravidlo. Nemožno teda ani stanoviť, či oznámené vnútroštátne ustanovenia zabezpečujú lepšiu úroveň ochrany ľudského zdravia a životného prostredia, než zabezpečuje harmonizačné opatrenie.
                  
               
                     (110)
                  
                  
                     Vo vzťahu k vplyvu oznámených vnútroštátnych ustanovení na fungovanie vnútorného trhu Komisia konštatuje, že uplatňovanie týchto ustanovení na iné hnojivá s označením CE ako fosforečné hnojivá uvedené v nariadení (EÚ) 2019/1009 by viedlo k vzniku administratívnych ťažkostí pre hospodárske subjekty, ktoré chcú uviesť hnojivá na dánsky trh. V záujme zabezpečenia súladu s oznámenými vnútroštátnymi ustanoveniami by výrobcovia museli rozdeliť svoje hnojivá do kategórií nielen podľa nariadenia (EÚ) 2019/1009, ale aj podľa oznámených vnútroštátnych ustanovení. Navyše, ak by hnojivá s označením CE boli umelé hnojivá obsahujúce minerálny fosfát s celkovým obsahom fosforu 2,3 hm. % ekvivalentu P2O5 alebo vyšším podľa oznámených vnútroštátnych ustanovení, ale neboli by fosforečnými hnojivami podľa nariadenia (EÚ) 2019/1009, výrobcovia by museli vykonať dva výpočty obsahu kadmia, jeden s menovateľom kg P2O5 na účely súladu s oznámenými vnútroštátnymi ustanoveniami a jeden s menovateľom kg sušiny na účely súladu s nariadením (EÚ) 2019/1009.
                  
               
                     (111)
                  
                  
                     Vzhľadom na významnú administratívnu prekážku, ktorú by tak predstavovalo uplatňovanie oznámených vnútroštátnych ustanovení na iné ako fosforečné hnojivá, spolu so skutočnosťami, že je nemožné stanoviť, či ustanovenia poskytujú vyššiu úroveň ochrany ako nariadenie (EÚ) 2019/1009, a že nimi spôsobené znečistenie kadmiom nie je pre Dánske kráľovstvo osobitným dôvodom na obavy, Komisia sa domnieva, že oznámené vnútroštátne ustanovenia, ak by sa uplatňovali na takéto hnojivá, by mali neprimeraný účinok na fungovanie vnútorného trhu, pokiaľ ide o sledovaný cieľ.
                  
               
                     (112)
                  
                  
                     Komisia je preto presvedčená, že zachovanie oznámených vnútroštátnych ustanovení predstavuje prekážku pre fungovanie vnútorného trhu v zmysle článku 114 ods. 6 ZFEÚ v rozsahu, v akom sa týkajú iných ako fosforečných hnojív. Bez toho, aby bolo potrebné rozhodnutie o tom, či je oznámenie v danej časti prípustné, by sa teda oznámené vnútroštátne ustanovenia mali zamietnuť v rozsahu, v akom sa uplatňujú na iné ako fosforečné hnojivá uvedené v nariadení (EÚ) 2019/1009.
                  
               2.2.2.3.   Časové obmedzenie
         
         
                     (113)
                  
                  
                     Aby bolo možné obmedziť oznámené vnútroštátne ustanovenia a prípadnú prekážku fungovania vnútorného trhu na to, čo je jednoznačne nevyhnutné na dosiahnutie cieľov sledovaných Dánskym kráľovstvom, je potrebné vnútroštátnu výnimku časovo obmedziť. Ak by sa harmonizovaná limitná hodnota v budúcnosti stanovila na úrovni dánskej limitnej hodnoty alebo nižšej, výnimka by už nebola nevyhnutná.
                  
               
                     (114)
                  
                  
                     Harmonizovanú limitnú hodnotu by bolo možné stanoviť na úrovni dánskej limitnej hodnoty alebo nižšej len prostredníctvom rozhodnutia Európskeho parlamentu a Rady na základe návrhu Komisie, napríklad v zmysle revízie uvedenej v článku 49 písm. b) nariadenia (EÚ) 2019/1009. Obdobie, na ktoré sa udeľuje výnimka, by preto nemalo byť obmedzené na určitý dátum, ale malo by zodpovedať takémuto budúcemu rozhodnutiu spoluzákonodarcov.
                  
               
                     (115)
                  
                  
                     Bolo by to v súlade s článkom 3 ods. 2 nariadenia (EÚ) 2019/1009, v ktorom sa stanovuje, že výnimky z nariadenia (ES) č. 2003/2003 v súlade s článkom 114 ods. 4 ZFEÚ vo vzťahu k obsahu kadmia sa môžu uplatňovať naďalej, kým sa nebudú na úrovni Únie uplatňovať harmonizované limitné hodnoty obsahu kadmia vo fosforečných hnojivách, ktoré sa rovnajú vnútroštátnym hodnotám alebo sú nižšie.
                  
               
                     (116)
                  
                  
                     Toto rozhodnutie má platiť, až kým sa na úrovni Únie nebude uplatňovať revidovaná harmonizovaná limitná hodnota rovná dánskej limitnej hodnote alebo nižšia.
                  
               3.   ZÁVERY
         
         
                     (117)
                  
                  
                     Z hľadiska uvedených skutočností by sa malo dospieť k záveru, že žiadosť Dánskeho kráľovstva o zachovanie vnútroštátnych právnych predpisov, ktoré sa odchyľujú od nariadenia (EÚ) 2019/1009, predložená 27. januára 2020, je prípustná v rozsahu, v akom sa vzťahuje na fosforečné hnojivá uvedené v nariadení (EÚ) 2019/1009.
                  
               
                     (118)
                  
                  
                     V rozsahu, v akom sa vzťahujú na fosforečné hnojivá uvedené v nariadení (EÚ) 2019/1009, Komisia ďalej konštatuje, že oznámené vnútroštátne ustanovenia:
                     
                                 —
                              
                              
                                 spĺňajú potreby z dôvodu ochrany ľudského zdravia a životného prostredia,
                              
                           
                                 —
                              
                              
                                 sú primerané sledovaným cieľom,
                              
                           
                                 —
                              
                              
                                 nie sú prostriedkom svojvoľnej diskriminácie,
                              
                           
                                 —
                              
                              
                                 nepredstavujú skryté obmedzovanie obchodu medzi členskými štátmi.
                              
                           
               
                     (119)
                  
                  
                     Komisia je teda presvedčená, že oznámené vnútroštátne ustanovenia možno schváliť v rozsahu, v akom sa uplatňujú na tieto hnojivá.
                  
               
                     (120)
                  
                  
                     V rozsahu, v akom sa oznámené vnútroštátne ustanovenia uplatňujú na iné ako fosforečné hnojivá uvedené v nariadení (EÚ) 2019/1009, však Komisia konštatuje, že by mali neprimeraný účinok na fungovanie vnútorného trhu, pokiaľ ide o sledovaný cieľ. Komisia je teda presvedčená, že opatrenie sa musí zamietnuť v rozsahu, v akom sa uplatňuje na tieto hnojivá,
                  
               PRIJALA TOTO ROZHODNUTIE:
         
            Článok 1
            Vnútroštátne ustanovenia oznámené Dánskym kráľovstvom podľa článku 114 ods. 4 Zmluvy o fungovaní Európskej únie, ktoré sa odchyľujú od nariadenia (EÚ) 2019/1009, pokiaľ ide o obsah kadmia vo fosforečných hnojivách, konkrétne zákaz uvádzať na dánsky trh fosforečné hnojivá s obsahom kadmia vyšším ako 48 mg/kg P2O5, sú schválené v rozsahu, v akom sa uplatňujú na fosforečné hnojivá uvedené v bode 3 písm. a) podbode ii) v PFC 1(B) a bode 2 písm. a) podbode ii) v PFC 1(C)(I) prílohy I k nariadeniu (EÚ) 2019/1009, až do uplatnenia revidovanej harmonizovanej limitnej hodnoty, ktorá sa rovná dánskej limitnej hodnote alebo je nižšia, na úrovni Únie.
         
         
            Článok 2
            Vnútroštátne ustanovenia oznámené Dánskym kráľovstvom sú zamietnuté v rozsahu, v akom sa uplatňujú na iné ako fosforečné hnojivá uvedené v bode 3 písm. a) podbode ii) v PFC 1(B) a bode 2 písm. a) podbode ii) v PFC 1(C)(I) prílohy I k nariadeniu (EÚ) 2019/1009.
         
         
            Článok 3
            Toto rozhodnutie je určené Dánskemu kráľovstvu.
         
         
            V Bruseli 27. júla 2020
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Nariadenie Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 (Ú. v. EÚ L 170, 25.6.2019, s. 1).
         
            (2)  Nariadenie Európskeho parlamentu a Rady (ES) č. 2003/2003 z 13. októbra 2003 o hnojivách (Ú. v. EÚ L 304, 21.11.2003, s. 1).
         
            (3)  Pozri rozhodnutia Komisie z 3. januára 2006: 2006/347/ES o vnútroštátnych ustanoveniach oznámených Švédskym kráľovstvom podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, bod 41 (Ú. v. EÚ L 129, 17.5.2006, s. 19), 2006/348/ES o vnútroštátnych ustanoveniach oznámených Fínskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, bod 40 (Ú. v. EÚ L 129, 17.5.2006, s. 25) a 2006/349/ES o vnútroštátnych ustanoveniach oznámených Rakúskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách (Ú. v. EÚ L 129, 17.5.2006, s. 31).
         
            (4)  Najmä článok 95 (pôvodne článok 100a) Zmluvy o založení Európskeho spoločenstva (konsolidované znenie 2002) (Ú. v. ES C 325, 24.12.2002, s. 33).
         
            (5)  Smernica Rady 83/189/EHS z 28. marca 1983, ktorou sa stanovuje postup pri poskytovaní informácií v oblasti technických noriem a predpisov (Ú. v. ES L 109, 26.4.1983, s. 8).
         
            (6)  Ú. v. EÚ C 124, 17.4.2020, s. 19.
         
            (7)  Vec C-41/93, Francúzska republika/Komisia Európskych spoločenstiev, body 23 – 30.
         
            (8)  Smernica Rady 76/116/EHS z 18. decembra 1975 o aproximácii právnych predpisov členských štátov o hnojivách (Ú. v. ES L 24, 30.1.1976, s. 21).
         
            (9)  Pozri C-360/14 P Nemecko/Európska komisia.
         
            (10)  C-3/00 Dánsko/Komisia, bod 58. Ďalej potvrdené napr. vo veciach T-234/04 Holandské kráľovstvo/Komisia, bod 58, spojené veci T-366/03, T-235/04 Spolková krajina Horné Rakúsko a Rakúsko/Komisia, bod 62, a C-512/99 Nemecko/Komisia, bod 41.
         
            (11)  Pozri posúdenie vplyvu k návrhu Komisie zamerané osobitne na limitnú hodnotu kadmia, SWD(2016) 64 final, ČASŤ 2/2; https://ec.europa.eu/transparency/regdoc/rep/10102/2016/EN/SWD-2016-64-F1-EN-MAIN-PART-2.PDF; pozri najmä strany 5, 6, 25, 28, 29, 32 a prílohu I.
         
            (12)  Vedecké stanovisko skupiny pre kontaminanty v potravinovom reťazci vydané na žiadosť Európskej komisie týkajúce sa kadmia v potravinách. Vestník EFSA (EFSA Journal), 2009, 980, s 1.
         
            (13)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
         
            (14)  Pozri vedeckú správu Európskeho úradu pre bezpečnosť potravín o expozícii európskej populácie kadmiu prostredníctvom stravy z roku 2012 zverejnenú na adrese https://www.efsa.europa.eu/sites/default/files/scientific_output/files/main_documents/2551.pdf, [Vestník EFSA (EFSA Journal), 2012; 10(1)].
         
            (15)  Vestník EFSA (EFSA Journal), 2012; 10(1).
         
            (16)  Správa o posúdení rizika v EÚ týkajúca sa kadmia a oxidu kademnatého, ako sa uvádza v SWD(2016) 64 final, s. 11.
         
            (17)  Ú. v. ES C 30, 4.2.1988, s. 1.
         
            (18)  COM(2016) 0157 final – 2016/084 (COD).
         
            (19)  Pozri štúdiu Revisiting and updating the effect of phosphate fertilizers to cadmium accumulation in European agricultural soils (Prehodnotenie a aktualizácia vplyvu fosforečných hnojív na akumuláciu kadmia v európskych poľnohospodárskych pôdach) od Erika Smoldersa a Laetitie Sixovej, ktorú realizovala spoločnosť Fertilizers Europe v roku 2013, zverejnenú na adrese http://ec.europa.eu/health/scientific_committees/environmental_risks/docs/scher_o_168_rd_en.pdf.
         
            (20)  Rozhodnutie Komisie z 8. mája 2018 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko, C(2018) 2721, bod 54 (Ú. v. EÚ L 118, 14.5.2018, s. 7), rozhodnutie Komisie z 3. januára 2006 o vnútroštátnych ustanoveniach oznámených Fínskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/348/ES, bod 40 (Ú. v. EÚ L 129, 17.5.2006, s. 25), rozhodnutie Komisie z 3. januára 2006 o vnútroštátnych ustanoveniach oznámených Švédskym kráľovstvom podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/347/ES, bod 41 (Ú. v. EÚ L 129, 17.5.2006, s. 19), rozhodnutie Komisie z 3. januára 2006 o vnútroštátnych ustanoveniach oznámených Rakúskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/349/ES, bod 41 (Ú. v. EÚ L 129, 17.5.2006, s. 31).
         
            (21)  Rozhodnutie Komisie z 8. mája 2018 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko, C(2018) 2721, bod 55, rozhodnutie Komisie z 3. januára 2006 o vnútroštátnych ustanoveniach oznámených Fínskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/348/ES, bod 42, rozhodnutie Komisie z 3. januára 2006 o vnútroštátnych ustanoveniach oznámených Švédskym kráľovstvom podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/347/ES, bod 43, rozhodnutie Komisie z 3. januára 2006 o vnútroštátnych ustanoveniach oznámených Rakúskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/349/ES, bod 43.
         
            (22)  Rozhodnutie Komisie z 8. mája 2018 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko, C(2018) 2721, bod 55, rozhodnutie Komisie z 3. januára 2006 o vnútroštátnych ustanoveniach oznámených Fínskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/348/ES, bod 42, rozhodnutie Komisie z 3. januára 2006 o vnútroštátnych ustanoveniach oznámených Švédskym kráľovstvom podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/347/ES, bod 43, rozhodnutie Komisie z 3. januára 2006 o vnútroštátnych ustanoveniach oznámených Rakúskou republikou podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách, 2006/349/ES, bod 43.
         
            (23)  Vedecké stanovisko skupiny pre kontaminanty v potravinovom reťazci vydané na žiadosť Európskej komisie týkajúce sa kadmia v potravinách. Vestník EFSA (EFSA Journal), 2009, 980, s 1.
         
            (24)  Vedecké stanovisko skupiny pre kontaminanty v potravinovom reťazci vydané na žiadosť Európskej komisie týkajúce sa kadmia v potravinách. Vestník EFSA (EFSA Journal), 2009, 980, s 1.